Omega 3 – hier's die jongste feite | Netwerk24
Omega 3-vetsure is noodsaaklik vir breinfunksionering, groei en ontwikkeling, en help ook inflammasie beheer. Jou liggaam kan dit nie vervaardig nie en jy moet dit dus deur kos inneem. 'n Tekort aan omega 3 is al gekoppel aan hartsiekte, sekere kankers en depressie, maar dit beteken egter nie 'n aanvulling of 'n porsie salm kan siekte verhoed of gesond maak nie?.?.?.
2. Hoeveel het jy nodig?
Lila Bruk, 'n dieetkundige van Johannesburg (lilabruk.co.za), sê:
Die gemiddelde, gesonde mens kort 250-500 mg omega 3-vetsure per dag. Kinders, swanger vroue en mense met depressie of outisme kort moontlik meer, gaan spreek 'n dokter.
Eet minstens twee keer per week vetterige vis.
Sommige neute en sade is ook goeie bronne, maar jou liggaam skakel nie die vetsure uit plantbronne so maklik om in die nodige komponente soos dié uit vis nie.
'n Oormaat omega 3 (sowat 3 000 mg per dag) kan newe-effekte soos bloedverdunning veroorsaak.
3. Waarvoor help dit regtig?
Hartsiekte. Ja en nee. Studies het al bewys omega 3-vetsure kan hoë bloeddruk help verlaag en vlakke van "goeie" cholestrol effens verhoog. Maar ander studies wys die uitwerking is nie groot genoeg om jou risiko vir hartsiekte te verminder nie
In 'n grootskaalse studie is ook bevind aanvullings help nie vir hartgesondheid nie – tensy jy byna nooit vis eet nie. Oorweeg dus 'n aanvulling as jy nie van vis hou nie en 'n familiegeskiedenis van hartsiekte het, maar moenie 'n wonderwerk verwag nie.
Kanker. Onduidelik. Die meeste navorsing toon omega 3 verlaag nie jou risiko vir kanker nie. Tog wys ander studies weer bevolkings wat gereeld olierige vis eet, het 'n laer risiko om veral kolon-, bors- en prostaatkanker te kry. Meer navorsing is nodig.
Epilepsie. Dalk. 'n Meta-analise het verlede jaar na nege studies van epilepsie-pasiënte gekyk. Volgens vier het omega 3 die gereeldheid van aanvalle verminder, maar volgens vyf nie. Die vier positiewe studies was egter baie klein. Meer navorsing is nodig.
Outisme. Ja, maar nie vir alle simptome nie. 'n Meta-analise in 2017 het gewys dit verminder hiperaktiwiteit (ook in die geval van aandagafleibaarheid-hiperaktiwiteit­sindroom), lusteloosheid en herhalende aksies, maar help nie vir sosiale probleme en funksionering nie.
Depressie. Ja en nee. 'n Tekort aan omega 3 kan depressie veroorsaak en dan sal 'n aanvulling help, maar waarskynlik nie waar daar ander oorsake is nie, wys 'n meta-analise van studies tot en met 2015. Dis moeilik om die oorsaak van depressie vas te stel.
Artritis en verwante siektes. Ja. 'n Meta-analise van 20 studies wys omega 3 help om die simptome van artritis, osteoartritis, lupus en ander rumatiese probleme te verlig.
4. Watter aanvulling om te koop
Staan jy voor die rak, is daar legio verskillende botteltjies wat omega 3 beloof: kril-olie, nagblomolie, visolie en meer. Rosanne Lombard, 'n dieetkundige van Johannesburg (nutritionalsolutions. co.za), sê dis nie die olie wat belangrik is nie, maar die vetsure. "EPA (eikosapentanoësuur) en DHA (dokosaheksanoësuur) is die belangrikste en voordeligste omega 3-vetsure. Kyk dus op die etiket en sorg dat dit minstens 450-500 mg EPA en DHA bevat."